Suja, Miroslav, poslanec NR SR (2022-12-19):
Ďakujem za slovo, pán predsedajúci. Na začiatok by som chcel povedať, že aj drobný živnostník alebo malý podnikateľ aj preňho je 10-tisíc euro likvidačná pokuta, keď vieme, že ledva dokážu platiť odvody a ich živnosť vynáša alebo malé podnikanie vynáša ledva na tú mzdu, aby prežila ich rodina. To znamená, že veľakrát aj pre tieto firmy takéto malé je 10-tisíc euro tiež likvidačné. Ja nechcel som vystúpiť, ale vzhľadom na to, že ľudia videli a sledujú toto vystúpenie, tak ma poprosili, poslali mi jeden e-mail, aby som ho tu prečítal pánovi ministrovi a sú veľmi radi, že ho tu vidia, tak ho prečítam: „Tak sa ho spýtaj, pána Budaja, predkladateľa takýchto zákonov a podľa toho, čo počujeme od ľudí v blízkosti národných parkov, tak smelo ťažíte a chodíte ešte väčšmi a väčším množstvom kamiónov aj keď tieto lesy, aj keď mali tieto lesy predtým Lesy Slovenskej republiky, tak tu toľko nechodilo.“ Čítam to ako som to dostal, niekedy je to skomolené hej. „Nie, samozrejme, tak okato, ale pekne ťažíte jednotlivým výberom, vykrádate celé porasty. Keď hovoríte o klíme, tak nám povedzte, koľko taký kubík dreva naviaže v sebe CO2. Mali by sme podporovať starostlivosť o zdravé lesy, ktoré skutočne viažu CO2. A aj spracovateľov dreva, ktorí napríklad vyrábajú nábytok a v tom sa tento uhlík zhromažďuje a ukladá. Podporiť kaskádovito spracovanie dreva a podobne. Vy len vravíte a pritom robíte niečo úplne iné. Prečo za tieto peniaze napríklad environfond týmto veľkým firmám, ktoré zlepšili svoje technológie, nevracajú späť nejaké peniaze, ako sa to robí v zahraničí.“ Nebudem to čítať celé, to ten úryvok, čo som dostal v tejto chvíli. Ja sa spýtam, ja som bol vo Veľkej Fatre, Národný park Veľká Fatra, teraz cez víkend v nedeľu. Na sklade pri ceste bolo vyťažených 320 kubíkov top kvalitného dreva v národnom parku. Ďalších do 1 100 kubíkov, podľa tých, čo to ťažia, čo si to objednali, lesníkov a zamestnancov lesných závodov, sa má vyťažiť v národnom parku. Dreva – 1 100 kubíkov. Viete, koľko je to naviazaného uhlíka? 275-tisíc kilogramov, pán minister Budaj, 275-tisíc! Vy tu obmedzujete ľuďom život na vidieku a jedným výrubom, jedným výrubom zlikvidujete 275-tisíc stromov, 275-tisíc kilogramov možnosti naviazať uhlíka na 1 100 metrov kubických dreva v národnom parku. Podľa ľudí v Liptovských Revúcach a v okolí predtým nemali dovolené tam vyťažiť nič, len výnimočne, dokonca ani sucháre, ktoré neviažu ten uhlík, ale teraz, akonáhle to prešlo pod ekoteroristov Budajových, tak sa vyťažilo v týchto chvíľach alebo sa ide ťažiť 1 100 kubíkov v národnom parku. Už nie je problém. Lebo teraz peniaze presne potečú im, nepôjdu do štátu a nepôjdu ľuďom na palivové drevo, aby si ho nemohli kupovať. Žiadna zásobáreň dreva, ako to hovoril a sľuboval ľuďom, že blízka zásobáreň dreva pre Liptovské Revúce a okolie, to hovoril on a to hovoril aj ten riaditeľ národného parku. Figa borová, najkvalitnejšie drevo, ktoré je pripravené na vývoz, je tam na sklade ešte v tejto chvíli. Tak sa pýtam toho krídla tu v OĽANO, ktorí ste sa tak bili za ochranu životného prostredia, za národné parky, či toto bolo cieľom toho? Zlikvidovať les, lesníkov? Nie les, lesníkov. Urbáre, ľudí, ktorí tam žijú na vidieku, aby sa jednotlivci mohli nahrabať od Budaja ekoteroristu, lebo teraz zázračne sa povolenia dávajú, také povolenia, o ktorých sa tým ľuďom ani nesnívalo. Lesom Slovenskej republiky sa ani nesnívalo, že tam sa niekedy môže ťažiť. Teraz sú tam tie stromy 40 metrov dlhé, kláty, ktoré majú 4,5-5-6 kubíkov, sú tam pri ceste nahádzané. Žiadne sucháre, tieto stromy, ktoré teraz sa ťažia v Národnom parku Veľká Fatra, mohli uložiť 275-tisíc kilogramov uhlíka a on nám tu ide predkladať niečo o ochrane ovzdušia a niečo o údení na dedinách. A potom tu vystúpi tá odborníčka zo SaS-ky a povie, že ľudí treba vzdelávať, lebo že dýchajú nejaké splodiny. Tak sa spýtam tých ľudí na vidieku, ktorí žijú od výplaty po výplatu alebo od dôchodok po dôchodok, či radšej chcú zamrznúť, alebo sem tam spália nekvalitnejšie drevo. Ona by bola radšej, keby tí ľudia pomrzli. Tak nekvalitne pripravený zákon, ako je toto, som ešte nevidel. A to už nehovorím o tom, že keď mne sa nebude páčiť nejaký taký ako Pročko, čo má pizzeriu a krb, kde je otvorený oheň, kde mu budem posielať kontroly a teraz mu prídu do pizzerie kontroly a zahasia mu vykurovacie teleso, nechajú ho niekoľko hodín vychladnúť, vypnú, vyhasnú mu pec na pevné palivo, kde sa pečie pizza, aby potom zistili o pár hodín, že áno, všetko je v poriadku a o tri dni mu pošlem znova tú kontrolu. Kto tomuto zabráni? A to už nevravím o tom, že keď chce policajt prísť do domu, tak potrebuje súhlas sudcu. A teraz to môže bez súhlasu súdu, vám obmedzí vašu osobnú nejaký osobný majetok alebo vstup do vášho domu, do vášho priestoru. Skúste vy niekomu vojsť do bytu, aký je to paragraf, koľko si odsedíte, koľko za to dostanete, za obmedzovanie osobnej slobody. Tu to nebude problém. Však toto je fašista ako vyšitý, lebo viacej sa už nedá, však toto si nedovolil ani Hitler, ani nikto taký a podobný ako on, čo toto tu predkladá. Vysvetlite ľuďom v Liptovských Revúcach, kde majú tú blízku zásobáreň dreva, tým horárom, tým starým ľuďom v tom urbáre, čo by sa celý život o tie lesy starali. Že teraz sa nevedia dostať k 600 kubíkom, poviem príklad, 6-tisíc kubíkov buka, lebo takýto ako on a títo blázni mu to nedovolia. Ale nemajú problém 1 100 kubíkov najkvalitnejšieho dreva vyťažiť v národnom parku, takéto špinavosti sa tu teraz dejú, tak sa tu netvárte, že chcete ochranu nejakého ovzdušia. Je mi z vás na grcanie a tohto ministra je škoda slov naňho. Tam, kde sa dá zarobiť, tam ide všetko bokom, tam kde máme fakt niečo chrániť, tak ich to nezaujíma, lebo môže nás to niečo stáť. Prídem s ďalšími poznatkami, ktoré mám od ľudí, len si ich musím preveriť, nebudem hovoriť ľudí, nebudem hovoriť veci, ktoré nemám preverené. Ale tu som v nedeľu bol, na obecnom úrade v Liptovských Revúcach zasadlo asi 12 odborníkov zo štátnych lesov, z viacerých organizácií, plus cez videolinky tam boli. Boja sa verejne vystúpiť, boja sa ekoteroristov, fašistov, ministra životného prostredia, že prídu o prácu, ale poviem, že toto sa nedialo nikdy v živote v tej doline v Národnom parku Veľká Fatra, kde oni nemohli nikdy ani ísť. Teraz tam chodia kamióny, ťaží sa bez problémov, choďte pri tej ceste, to tam je, pozrite si na mojom facebooku, na video som to natočil, to sú kmene, ktoré majú 40 metrov, priemer je väčší ako meter. Teraz je to v poriadku, lebo peniaze idú do toho správneho vrecka, toto sme chceli. Keď sme sa tu bili, keď sme dávali tieto, aby nešlo tieto územia pod správu životného prostredia, presne sa stalo to, čo sme hovorili. Nejde im vôbec o ochranu životného prostredia, ide im čisto o zisk. Prepáčte, že som zvýšil hlas, ale ako človek, ktorý žije na vidieku v Podpoľanoch, ja nie som extrémista, ani čo sa týka ochrany životného prostredia, ani ničenia, zlatá stredná cesta, žijeme v súlade s tou prírodou naša generácia, tak by sme mali ostať aj naďalej, nie toto, čo sa tu deje teraz. Ďakujem.